
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA
Jodid 200 mikrogramm tabletta
kálium-jodid


Mielőtt elkezdené szedni ezt a gyógyszert, olvassa el figyelmesen az alábbi betegtájékoztatót.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon orvosához vagy gyógyszerészéhez.
· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.
· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma:
1. Milyen típusú gyógyszer a Jodid 200 mikrogramm tabletta, és milyen betegségek esetén 	alkalmazható?
2. Tudnivalók a Jodid 200 mikrogramm tabletta szedése előtt
3. Hogyan kell alkalmazni a Jodid 200 mikrogramm tablettát?
4. Lehetséges mellékhatások
5. Hogyan kell tárolni a Jodid 200 mikrogramm tablettát?
6. További információk


1. MILYEN TÍPUSÚ GYÓGYSZER A JODID 200 MIKROGRAMM TABLETTA, ÉS MILYEN BETEGSÉGEK ESETÉN ALKALMAZHATÓ?

A jód nyomelem, amely mind a pajzsmirigyhormonok termeléséhez, mind a pajzsmirigy megfelelő működéséhez elengedhetetlenül szükséges. Általában a táplálékkal, főként tengeri ételek és tejtermékek fogyasztásával kerül a szervezetbe. Az elégtelen jódbevitel a pajzsmirigyhormonok csökkent termelődéséhez és jódhiányos pajzsmirigy-megnagyobbodáshoz (golyva, strúma) vezethet, akár magzati korban is. A Jodid 200 mikrogramm tabletta hatóanyaga, a kálium-jodid pótolhatja az elégtelen jódbevitel miatt fellépő jódhiányt.

A Jodid 200 mikrogramm tabletta alkalmazható

· jódhiányos táplálkozás okozta pajzsmirigy-megnagyobbodás (golyva, strúma) kialakulásának megelőzésére, különösen terhesség és szoptatás alatt,
· a strúma kiújulásának megelőzésére a strúma gyógyszeres, vagy sebészi kezelése után,
· újszülöttek, gyermekek és serdülők elégtelen jódbevitel miatt fellépő strúmájának kezelésére.


2. TUDNIVALÓK A JODID 200 MIKROGRAMM TABLETTA SZEDÉSE ELŐTT

Ne szedje a Jodid 200 mikrogramm tablettát

· ha Önnél pajzsmirigyhormon-túltermelés áll fenn,
· ha a pajzsmirigyben a központi idegrendszeri szabályozástól függetlenül működő gócok, vagy 
hormontermelő területek vannak (autonóm adenóma, fokális vagy diffúz pajzsmirigy autonómia),
· ha allergiás (túlérzékeny) a jódra vagy a készítmény bármely más összetevőjére (lásd a 6. pontot).

Amennyiben bizonytalan abban, hogy a fenti állapotok valamelyike fennáll-e Önnél, feltétlenül forduljon kezelőorvosához.

A Jodid 200 mikrogramm tabletta fokozott elővigyázatossággal alkalmazható

Ha Önnek korábban pajzsmirigy-túlműködése, vagy golyvája, strúmája volt, tájékoztassa erről kezelőorvosát, mind a Jodid 200 mikrogramm tabletta szedésének megkezdése előtt. 
Kezelőorvosa ellenőrzi, hogy fennáll-e Önnél a pajzsmirigy működészavara.

Abban az esetben is forduljon kezelőorvosához, ha korábban göbös golyvája (strúma nodóza) volt. 
Ha a pajzsmirigyében forró göbök vannak (ezek hormontermelése fokozott), a kálium-jodid szedése napi 150 mikrogrammnál nagyobb adagban nem javasolt (mely napi másfél Jodid 100 mikrogramm tablettát jelent). Ez az adag a Jodid 200 mikrogramm tablettával nem biztosítható.

Ha Önnél radiojód-terápiát, vagy -vizsgálatot terveznek, tájékoztassa kezelőorvosát arról, hogy Jodid 200 mikrogramm tablettát szed. 
Ez esetben orvosa javasolhatja, hogy átmenetileg szüneteltesse a Jodid 200 mikrogramm tabletta szedését, mert a Jodid 200 mikrogramm tabletta befolyásolhatja a radiojód hatását.

A kezelés ideje alatt szedett egyéb gyógyszerek

Tájékoztassa kezelőorvosát, ha az alábbi szerek valamelyikét szedi, mivel ezek a készítmények csökkenthetik a Jodid 200 mikrogramm tabletta hatékonyságát, és ezáltal golyva, strúma kialakulásához vezethetnek:
· pajzsmirigyműködést gátló szerek (a pajzsmirigyhormonok túltermelődésének kezelésére szolgáló gyógyszerek),
· perklorát, tiocianát vagy egyéb anyagok, amelyek gátolják a Jodid 200 mikrogramm tabletták hatóanyagának felvételét a pajzsmirigybe,
· lítium (például a depresszió kezelésében használatos egyes gyógyszerek hatóanyaga), nagy adagú Jodid 200 mikrogramm tabletta egyidejű szedése esetén.

Tájékoztassa kezelőorvosát, ha olyan hormonkészítményeket szed, amelyek serkentik a pajzsmirigyműködést (tireotropin, TSH), mert ezek fokozhatják a Jodid 200 mikrogramm tabletta hatását.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható gyógyszereket is.

Terhesség és szoptatás

A terhesség és szoptatás ideje alatt folytassa a Jodid 200 mikrogramm tabletta szedését. Keresse fel kezelőorvosát a rendszeres ellenőrzés érdekében. Kezelőorvosa a Jodid 200 mikrogramm tabletta adagját az Ön étrendje által tartalmazott jód mennyiségéhez igazítja. 
Amennyiben Ön Jodid 200 mikrogramm tablettát szed, és kizárólag anyatejjel táplálja gyermekét, akkor a csecsemő nem igényel további jódpótlást, mivel szervezetébe elegendő jód jut be az anyatejjel.

Semmiképpen ne lépje túl az Ön számára előírt adagot, mert a terhesség és szoptatás során nagyon nagy adagban alkalmazott Jodid 200 mikrogramm tabletta károsíthatja magzatjának, illetve újszülöttjének pajzsmirigyét. Ezért vegye számításba az Ön által egyidejűleg szedett táplálék kiegészítők (például vitaminkészítmények) jódtartalmát is. Amennyiben bizonytalan, kérdezze meg kezelőorvosát.




A készítmény hatásai a gépjárművezetéshez és gépek kezeléséhez szükséges képességekre
A Jodid 200 mikrogramm tabletta nem befolyásolja a gépjárművezetéshez és gépek kezeléséhez szükséges képességeket.

Fontos információk a Jodid 200 mikrogramm tabletta egyéb összetevőiről
A Jodid 200 mikrogramm tabletta 84 mg laktózt (tejcukrot) tartalmaz tablettánként
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.


3. HOGYAN KELL ALKALMAZNI A JODID 200 MIKROGRAMM TABLETTÁT?

A Jodid 200 mikrogramm tabletta napi adagja függ az alkalmazás céljától, valamint étrendjének jódtartalmától. 
A Jodid 200 mikrogramm tablettát elsősorban akkor használja, ha 200 mikrogramm jód bevitelét kell biztosítani. 
200 mikrogrammnál kisebb adagok bevitelére használja a Jodid 100 mikrogramm tablettát, mely jobban is osztható.
 
A Jodid 200 mikrogramm tabletták ajánlott napi adagjai a következőkben olvashatók. Amennyiben kétségei vannak az adagolást illetően, különösen, ha kezelendő gyermeke csecsemő, vagy 4 év alatti kérdezze meg kezelőorvosát.

Jódhiányos táplálkozás okozta pajzsmirigy-megnagyobbodás (golyva, strúma) kialakulásának megelőzésére:

· naponta 100 – 200 mikrogramm jód naponta serdülők és felnőttek részére (melyet 1 Jodid 100 mikrogramm tabletta, vagy 2 Jodid 100 mikrogramm tabletta, illetve 1 Jodid 200 mikrogramm tabletta tartalmaz);
· naponta 100 – 200 mikrogramm jód terhes és szoptató anyák részére (melyet 1 Jodid 100 mikrogramm tabletta, vagy 2 Jodid 100 mikrogramm tabletta, illetve 1 Jodid 200 mikrogramm tabletta tartalmaz).

A strúma kiújulásának megelőzésére a strúma gyógyszeres, vagy sebészi kezelése után 
· 100 – 200 mikrogramm jód naponta (melyet 1 Jodid 100 mikrogramm tabletta, vagy 2 Jodid 100 mikrogramm tabletta, illetve 1 Jodid 200 mikrogramm tabletta tartalmaz).

Újszülöttek, gyermekek és serdülők elégtelen jódbevitel miatt fellépő strúmájának kezelésére
· napi 100 – 200 mikrogramm jód újszülöttek és gyermekek esetében (melyet 1, vagy 2 Jodid 100 mikrogramm tabletta, illetve 1 Jodid 200 mikrogramm tabletta tartalmaz);
· napi 200 mikrogramm jód serdülők kezelésére (melyet 2 Jodid 100 mikrogramm tabletta, illetve 1 Jodid 200 mikrogramm tabletta tartalmaz). 

A kezelés időtartama

A kezelés időtartama az alkalmazás céljától függően változhat.

· A golyva, strúma megelőzésére a Jodid 200 mikrogramm tabletták szedését éveken keresztül, gyakran egész életen át folytatni kell.
· Újszülöttek jódhiányos strúmájának kezelésére 2-4 hetes kezelési időtartam rendszerint elegendő. 
· Gyermekeknél és serdülőknél 6-12 hónapos vagy ennél hosszabb idejű szedés szükséges.

Amennyiben bizonytalan a kezelés időtartamát illetően, kérdezze meg kezelőorvosát vagy gyógyszerészét.


Az alkalmazás módja

A Jodid 200 mikrogramm tablettákat szájon át kell bevenni.
A napi adagot étkezés után, kevés folyadékkal – például fél pohár vízzel – kell bevenni.

Ha az előírtnál több Jodid 200 mikrogramm tablettát vett be

Ha az előírtnál nagyobb adag gyógyszert vett be, azonnal forduljon kezelőorvosával.

Ha elfelejtette bevenni a Jodid 200 mikrogramm tablettát

Ne vegyen be kétszeres adagot a kihagyott tabletta pótlására, hanem vegye be a szokásos adagot a következő nap.

A Jodid 200 mikrogramm tabletta alkalmazására vonatkozó további kérdéseivel forduljon orvosához vagy gyógyszerészéhez.


4. LEHETSÉGES MELLÉKHATÁSOK

Mint minden gyógyszer, a Jodid 200 mikrogramm tabletta is okozhat mellékhatásokat, amelyek azonban nem mindenkinél jelentkeznek.

Ha pajzsmirigyében nagy, kontrollálatlan hormontermelést folytató területek (autonóm területek) vannak, és napi 150 mikrogrammnál több Jodid 200 mikrogramm tabletta tablettát szed, a pajzsmirigyhormonok túltermelődése következhet be, amely kezelést igényel. Kérdezze meg kezelőorvosát, hogy fennáll-e Önnél ez az állapot.

Amennyiben bármely, a jelen betegtájékoztatóban nem szereplő mellékhatást tapasztal, értesítse kezelőorvosát vagy gyógyszerészét.


5. HOGYAN KELL TÁROLNI A JODID 200 MIKROGRAMM TABLETTÁT

Gyermekektől elzárva tartandó.

Ne használja fel a Jodid 200 mikrogramm tablettát a buborékfólián és a dobozon feltüntetett lejárati időn (EXP) túl. A lejárat dátuma az adott hónap utolsó napjára vonatkozik.

A fénytől való védelem érdekében a buborékcsomagolást a külső dobozban kell tartani. 
Legfeljebb 25°C-on tárolandó.

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.







6. TOVÁBBI INFORMÁCIÓK

Mit tartalmaz a Jodid 200 mikrogramm tabletta

- Hatóanyaga a kálium-jodid. Tablettánként 200 mikrogramm jóddal egyenértékű kálium-jodidot tartalmaz.
- Segédanyagok: magnézium-sztearát, mikrokristályos cellulóz, vízmentes kolloid-szilíciumdioxid, kukoricakeményítő, cellulózpor és laktóz-monohidrát.

[bookmark: _GoBack]Milyen a Jodid 200 tabletta külleme, és mit tartalmaz a csomagolás

A Jodid 200 mikrogramm tabletta majdnem fehér, kerek, lapos, metszett élű, az egyik oldalán törővonallal, a másik oldalán EM 70 jelzéssel ellátva.
A törővonal csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

A Jodid 200 mikrogramm tabletták 20, 25, 28, 50, 60, 84, 90, 100 vagy 250 darab tablettát tartalmazó kiszerelésben kaphatók.

Nem feltétlenül minden kiszerelés kerül forgalomba.

A forgalomba hozatali engedély jogosultja

Merck Kft.
1117 Budapest 
[bookmark: _Hlk190696721]Dombóvári út 25.
Magyarország


Gyártó

Merck Healthcare KGaA
Frankfurter Strasse 250
64293 Darmstadt, Németország

OGYI-T-4379/03

A jelen betegtájékoztató jóváhagyásának dátuma: 2025. május.
NNGYK/ETGY/13135/2025
6

